વૌઠાના મેળામાં પહોંચો ત્યારે જ્યાં નજર દોડાવો ત્યાં હજારોની સંખ્યામાં રંગબેરંગી ગધેડાં જોવા મળે ને વચ્ચે વચ્ચે ગધેડાના માલિકો અને ખરીદનારનો અવાજ સાંભળવા મળે. ગુજરાત અને બીજાં રાજ્યમાંથી વેચાવા માટે આવેલા ગધેડાંઓને ખરીદવા ગુજરાત તેમજ રાજસ્થાન, યુપી…. વગેરે રાજ્યના લોકો ઊમટી પડે છે. લોકો ત્રણ કામ માટે ગધેડાં ખરીદે છે. એક સવારી કરવા, બીજું ઘોડાગાડીની જેમ ગાડી ચલાવવા અને ત્રીજું મજૂરી કરાવવા માટે. મેળામાં આવતાં ગધેડાંઓ દીઠ પાંચ રૂપિયા વેરો લેવામાં આવે છે. ગધેડાંઓની ઓળખાણ માટે રંગબેરંગી લીટા-ટપકા કરે, વળી ગધેડું રંગેલું હોય તો સારું લાગે ને તેની કિંમત પણ વધારે આવે. ગધેડાંઓના રંગોમાં કાળો-ભૂરો-બદામી-સફેદ રંગ હોય છે. આ મેળામાં વણઝારા-કાંગસીવાળા, કુંભાર, રાણા, ઓડ, રાવળ, સલાટ જેવી જ્ઞાતિના લોકો ગધેડાંની લે-વેચ કરવા માટે આવે છે. ગધેડાંની જાતિઓમાં ખચ્ચર હાલારી દેશી જાતો જોવા મળે છે.